b'\n_START_ARTICLE_\nJezikovne manj\xc5\xa1ine v Evropi\n_START_PARAGRAPH_\nJezikovna manj\xc5\xa1ina je skupina oseb, katerih materni jezik ni uradni jezik dr\xc5\xbeave, kjer prebivajo. Lahko se torej zgodi, da jezik govori ve\xc4\x8dina nekega kraja, a spada med manj\xc5\xa1inske jezike, ker ni uradni jezik dr\xc5\xbeave, ki ji kraj pripada. Primer je lahko nem\xc5\xa1\xc4\x8dina v Zgornjem Poadi\xc5\xbeju, kjer jo govori ve\xc4\x8dina prebivalcev, a je manj\xc5\xa1inski jezik v okviru Italije. Posebej je treba poudariti, da med jezikovne manj\xc5\xa1ine ne spadajo nare\xc4\x8dja in jeziki priseljencev._NEWLINE_Do nedavnega se je za te manj\xc5\xa1ine uporabljal izraz narodne ali etni\xc4\x8dne skupine, vendar se danes ve\xc4\x8dinoma govori o jezikovnih manj\xc5\xa1inah, pri \xc4\x8demer je velikokrat prav jezik najmo\xc4\x8dnej\xc5\xa1a (v\xc4\x8dasih celo edina) vez s tako imenovanim mati\xc4\x8dnim narodom, ki ima lahko druga\xc4\x8dno zgodovino in navade ter predvsem drugo politi\xc4\x8dno usmerjenost._NEWLINE_Moderno pojmovanje jezikovnih manj\xc5\xa1in, ki ne sprejema dogme o njihovi politi\xc4\x8dni nevarnosti, je privedlo do ugotovitve in priznanja \xc5\xa1tevilnih skupin, ki so bile \xc5\xa1e pred kratkim neznane \xc5\xa1ir\xc5\xa1i javnosti. Toda po mnenju nekaterih izvedencev je prav to pojmovanje prava nevarnost za nekatere ve\xc4\x8dje jezikovne skupine, na primer nem\xc5\xa1ke ali italijanske, med katerimi si nekatera nare\xc4\x8dja prizadevajo za status jezika, kar bi jih vklju\xc4\x8dilo v jezikovne manj\xc5\xa1ine.'